Na temelju članka 14. Zakona o proračunu (Narodne Novine br.136/12 i 15/15) i članka 39. Zakona o lokalnoj i područnoj (regionalnoj) samoupravi i članka 30. Statuta Općine Sikirevci („Službeni vjesnik Brodsko-posavske županije“ br. 1/18 ),Općinsko vijeće Općine Sikirevci na 13. sjednici održanoj dana 04.prosinca 2018.godine donijelo je

**ODLUKU**

**o izvršavanju Proračuna Općine Sikirevci za 2019. godinu**

**I. OPĆE ODREDBE**

Članak 1.

Ovom Odlukom utvrđuje se struktura prihoda i primitaka, te rashoda i izdataka proračuna i njegovo izvršavanje, opseg zaduživanja i jamstva, upravljanje dugom, te financijskom i nefinancijskom imovinom, prava i obveze korisnika proračunskih sredstava, ovlasti načelnika i jedinstvenog upravnog odjela u izvršavanju proračuna.

**II. STRUKTURA PRORAČUNA**

Članak 2.

Račun prihoda proračuna čine porezni prihodi, pomoći, donacije, administrativne pristojbe, prihodi po posebnim propisima, ostali prihodi (vlastiti prihodi) i prihodi od prodaje nefinancijske imovine.

Račun rashoda čine rashodi za zaposlene, materijalni rashodi, financijski rashodi, subvencije, pomoći, potpore i naknade, ostali rashodi, te rashodi za nabavu nefinancijske imovine.

U računu financiranja iskazuju se primici od financijske imovine i zaduženje te izdaci za financijsku imovinu i otplatu zajmova.

**III. IZVRŠAVANJE PRORAČUNA**

Članak. 3.

Općinski načelnik odgovoran je Općinskom vijeću za planiranje i izvršavanje proračuna o čemu ga izvještava na način propisan Zakonom o proračunu.

Za zakonito i namjensko trošenje sredstava iz posebnog dijela proračuna odgovoran je načelnik, koji je i nalogodavac za izvršavanje proračuna.

Članak 4.

Nalogodavac iz prethodnog članka smije preuzimati obveze na teret proračuna tekuće godine samo za namjene do visine utvrđene u programima i aktivnostima iz posebnog dijela Poračuna.

Nalogodavac će za preuzete obveze, u roku dospjeća obveze izdavati naloge za plaćanje na teret proračunskih sredstava sa svim knjigovodstvenim ispravama kojima dokazuje nastanak obveze i plaćanje obveze.

Članak 5.

Općinsko vijeće donosi program javnih potreba u športu i kulturi, program održavanja komunalne infrastrukture, program izgradnje komunalne infrastrukture, a programe ostalih djelatnosti donosi Načelnik.

Članak 6.

Proračun se izvršava u skladu sa raspoloživim sredstvima i dospjelim obvezama.

Aktivnosti i projekti za koje su sredstva osigurana u proračunu tekuće godine, a nisu izvršeni do visine utvrđene proračunom mogu se u toj visini izvršavati u slijedećoj godini.

U proračunu za navedene rashode osigurat će se proračunska pozicija.

Članak 7.

Jedinstveni upravni odjel planira mjesečnu likvidnost proračuna u skladu sa novčanim tijekom i mjesečnim financijskim planom izvršenja proračuna.

U planu likvidnosti utvrđuje se mjesečna dodjela sredstava po razdjelima u skladu s zahtjevima i preuzetim obvezama.

Članak 8.

Proračunska sredstva mogu se preraspodijeliti između pojedinih proračunskih stavki sukladno članku 46. Zakona o proračunu.

Načelnik će o izvršenim preraspodjelama izvijestiti Općinsko vijeće prilikom podnošenja polugodišnjeg i godišnjeg obračuna Proračuna.

Članak 9.

Ako prihodi proračuna tijekom godine ne pritječu u predviđenoj visini, načelnik može, radi održavanja uravnoteženosti proračuna privremeno smanjiti iznos sredstava koji su u Posebnom dijelu proračuna raspoređena po programima i aktivnostima na razini razdjela organizacijske kvalifikacije.

O Odluci iz prethodnog stavka Načenik mora izvijestiti Općinsko vijeće na prvoj narednoj sjednici. Ako se za vrijeme provođenja mjera privremene obustave izvršavanja proračuna Proračun ne može uravnotežiti, Načelnik mora najkasnije u roku od 15 dana prije isteka roka za privremenu obustavu izvršavanja Proračuna predložiti izmjene i dopune Proračuna.

Članak 10.

U proračunu su planirana sredstva proračunske zalihe u iznosu od 5.000,00 kuna, koja će se koristiti za Zakonom utvrđene namjene.

O korištenju sredstava proračunske zalihe odlučuje Načelnik.

Sredstva proračunske zalihe ne mogu se koristiti za davanje pozajmice.

Načelnik izvještava Općinsko vijeće o korištenju proračunske zalihe.

Članak 11.

Namjenski prihodi proračuna su pomoći, donacije, prihodi od posebne namjene, prihodi od prodaje ili zamjene vlastite imovine, naknade s naslova osiguranja, namjenski primici od zaduživanja i prodaje dionica i udjela.

Članak 12.

Sredstva za plaće i naknade i ostala materijalna prava zaposlenih isplaćivat će se temeljem utvrđenih kriterija iz donijetih akata, visine planiranih proračunskih sredstava i plana radnih mjesta.

**IV. UPRAVLJANJE GRADSKOM IMOVINOM, ZADUŽIVANJE, DAVANJE JAMSTVA I NADZOR**

Članak 13.

Imovinu u općinskom vlasništvu čini sva financijska i nefinancijska imovina.

Općinskom imovinom upravlja se u skladu sa posebnim propisima.

Privremena slobodna novčana sredstva mogu se kratkoročno oročiti u poslovnu banku poštujući načelo sigurnosti, isplativosti ulaganja i proračunske likvidnosti.

Odluku o oročavanju i izboru banke donosi Načelnik.

Članak 14.

Novčana sredstva i sva plaćanja vode se na jednom računu proračuna.

Članak 15.

Stanje financijske i nefinancijske imovine utvrđuje se godišnjim popisom.

Povjerenstvo za popis iz stavka 1. imenuje Načelnik.

Članak 16.

Zaduživanje i davanje jamstva provodi se u skladu sa zakonom.

Odluku o zaduživanju iz proračuna i davanju jamstva donosi Općinsko vijeće.

Članak 17.

Proračunski nadzor i nadzor namjenskog trošenja sredstava svih pravnih i fizičkih osoba koje dobivaju sredstva iz Proračuna obavlja upravni odjel nadležan za te korisnike i programe.

Članak 18.

U smislu i okviru ovlaštenja koja načelnik i nadležna upravna tijela Općine imaju temeljem odredaba članka 68. Zakona o proračunu i propisa za provedbu tog zakona koji se odnose na otpis, djelomičan otpis, odgodu i obročno plaćanje duga, za pojedina pitanja koja je radi postizanja Zakonom propisanog cilja, uz Zakonom utvrđena ograničenja moguće detaljnije urediti, a uzimajući u obzir i druge mjerodavne propise koji se u pojedinim segmentima tiču te pravne materije, načelnik može donijeti odgovarajući opći akt.

Pojedinačni akti koji se donose temeljem propisa iz stavka 1. ovog članka obavezno se objavljuju u Službenom vjesniku Brodsko-posavske županije.

**V. ZAKLJUČNE ODREDBE**

Članak 19.

Ova Odluka stupa na snagu danom objave u Službenom vjesniku Brodsko-posavske županije, a stupa na snagu od 01.siječnja 2019. godine .

OPĆINA SIKIREVCI

OPĆINSKO VIJEĆE

KLASA:400-08/18-01/01

URBROJ:2178/26-02-18-02

Sikirevci: 04.prosinac 2018.

Predsjednik Općinskog vijeća:

JOSIP MATIĆ,